  Виталий Пронин Зарни песянай луиз Пичи Пурга ёросысь Итэш гуртысь Надежда ЕмельяноваТуннэ шаерамы - Песянайлэн нуналыз. Та праздник кылдытэмын вал 5 ар талэсь азьло, «Брангуртысь песянайёс» «Евровидение» вожвылъяськонысь 2-тӥ интыен бертэм бере. Толон, Песянайлэн нуналэзлы сӥзьыса, филармониын «Зарни песянай» конкурс ортчиз. Шулдыр кырӟанэн но эктонэн усьтӥзы сое «Брангуртысь песянайёс». Конкурсэ быдэс элькунысь 26 куриськон вуэм, но финалэ кутӥзы 7 песянаез гинэ. Синмаськымон кышномуртъёс асьсэлэсь быгатонлыкъёссэс возьматӥзы: киужъёссэс, сылалтӥськемъёссэс-пӧрамзэс поттӥзы, кырӟазы-эктӥзы, выжыкылъёс мадизы. Вожвылъяськонэ пыриськисьёслы юрттӥзы нылпиоссы но внукъёссы. «Зарни киё песянай» луиз Эгра ёросысь Нина Алексеева, Сям-йылолъёсты утемез понна данъязы Дэри ёросысь Надежда Бутолинаез, «Тужгес быгатӥсь песянай» нимез утӥз Красногорск ёросысь Анна Котлякова, «Тужгес шумприч песянай» луиз Сюмси ёросысь Татьяна Шульмина. Визиткаосын вожвылъяськонын вормисе потӥз Балезино ёросысь Разия Касимова, «Песянайлэн выжыкылъёсыз» конкурсын - Каракулино ёросысь Зинаида Стукова. Нош огъя вормись луиз «Зарни песянай» нимез басьтӥз Пичи Пурга ёросысь Итэш гуртысь Надежда Емельянова. Елена Рябина Туспуктӥз Е. Рябина  